Makyta (vrch)

Makyta (Javorníky – Púchov. Turistická mapa. 1 : 50 000. Harmanec: VKÚ, a. s.) je najvyšší a najmasívnejší vrch západnej časti Javorníkov. Leží na hranici medzi Slovenskom a Českom, na pomedzí Trenčianskeho a Zlínskeho kraja, v katastrálnom území obcí Lazy pod Makytou, Lysá pod Makytou, Valašská Senice a Huslenky.

 Poloha 
Leží na severovýchod od osád Makytka a Fujerovci v katastrálnom území obce Lazy pod Makytou. Prechádza tu tiež hranica medzi povodím Moravy a Váhu. Beňadín a Tisovský potok odvádzajú vodu z juhovýchodných svahov do Bielej vody a neskôr do Váhu. Na moravskej strane pramení v nadmorskej výške 840 metrov rieka Senice, ústiaca do Bečvy a ďalej do Moravy.

Nachádza sa tu križovatka turistických značených trás, 4. zastavenie náučného chodníka Javorníky - západ, drevený prístrešok pre turistov a vrcholová kniha. Rozhľad je obmedzený (drevená rozhľadňa bola zničená). Pri červenej turistickej trase z Papajského sedla je studnička s výdatným prameňom.

Lesy na svahoch Makyty si zachovali pôvodný charakter s prevládajúcim jedľovobukovým porastom. Vrchol je súčasťou prvej zóny CHKO Beskydy a CHKO Kysuce s najvyšším stupňom ochrany. Bol tu pozorovaný výskyt veľkých šeliem (medveď, vlk, rys), ktoré zo Slovenska prechádzajú aj na Moravu. Na severných svahoch hory sa nachádza prírodná rezervácia Makyta.

 Prístup 
Na vrchol vedie niekoľko turistických značených trás zo slovenskej i českej strany. Výstup je pomerne náročný, s prevýšením viac ako 400 m.
  červená turistická značka z Papajského sedla a sedla Radošov
  zelená z obce Lazy pod Makytou a Huslenky 
  modrá z Francovej Lhoty 
  žltá z Lysej pod Makytou

 Poznámka 
Podľa tohto vrchu boli pomenované aj známe slovenské odevné závody, podnik Makyta Púchov.

 Referencie 

 Zdroj 

Kategória:Vrchy v Javorníkoch
Kategória:Vrchy v okrese Vsetín
Kategória:Vrchy v okrese Púchov
Kategória:Lysá pod Makytou
Kategória:Lazy pod Makytou
Kategória:Chránená krajinná oblasť Kysuce
Kategória:Chránená krajinná oblasť Beskydy
Kategória:Huslenky
Kategória:Vrchy pod 1000 metrov na Slovensku
Kategória:Vrchy pod 1000 metrov v Česku